[Como traducir]
Case todos cren que traducir é unha arte que se aprende practicando.
Se cadra é certo,
pero, aínda así, hai algunhas regras que podes seguir.
Se tivera que darche un consello sobre isto, sería:
«Non traduzas nunca as palabras, traduce sempre o sentido».
Primeiro, asegúrate de entender
todas as palabras, os termos e as referencias culturais do orixinal.
E se cómpre investigar, faino.
E despois, esquece as palabras,
e tenta imaxinar como o diría espontaneamente o orador
se fose falante nativo do teu idioma
e quixese transmitir a mesma mensaxe.
Velaquí algúns consellos máis específicos
derivados do lema «nunca as palabras, sempre o sentido».
Non te apures!
Tes 30 días para traducir,
así que gasta o tempo necesario para asegurarte de que todo é correcto.
Tenta transmitir o estilo do orador.
Isto implica traducir as bromas e o sentido do humor,
o que é importante sobre todo se despois se oen risos,
porque quen vexa a charla quere saber por que se ri o público.
Non traduzas literalmente as expresións idiomáticas.
Son frases feitas ou grupos verbais que expresan unha idea en conxunto.
Un exemplo sería a expresión «at the drop of a hat».
Non deberías traducilo como «o momento en que se deixa caer un chapeu»,
senón que terías que traducir o sentido da expresión.
O equivalente de «at the drop of a hat» máis natural na túa lingua
pode non ser unha expresión idiomática,
senón unha palabra como «decontado» ou a expresión «sen dubidalo».
E está perfecto así!
Non inventes as túas propias traducións de terminoloxía especializada.
Os termos son palabras e expresións usadas en áreas especializadas do saber.
Cómpre estarmos atentos aos termos,
como nomes de aparellos ou procesos científicos ou económicos...
E, no canto de usares unha tradución creada por ti mesmo,
asegúrate de buscar o equivalente que se use normalmente no teu idioma.
É algo semellante ao das expresións idiomáticas.
Por exemplo, cando atopes un termo como «root folder»,
no canto de traducilo como «un directorio con raíces»,
debes asegurarte de entender ben o seu significado
e despois podes buscar
artigos ou webs que falen do concepto ao que «root folder» se refire.
Deste xeito, poderás atopar
o equivalente real do termo na túa lingua.
Outra cousa que debes lembrar é: «se fai falta, condensa».
Cando se traballa con subtítulos,
moitas veces cómpre condensar ou reducir o texto
para manter unha velocidade de lectura adecuada.
Tamén has ter que pensar
en cousas como dividir un subtítulo en dúas liñas
sen deixar separado o sintagma.
Pero hai outros titoriais que falan diso.
E por suposto, non esquezas os aspectos puramente lingüísticos,
como a gramática ou a puntuación.
Cando acabes, mira outra vez a charla cos subtítulos
para darlle unha última corrección
e despois entrégaa para que a revisen.
Se te atascas,
vai á páxina do teu idioma na OTPedia
para atopar recursos específicos para a túa lingua
e busca axuda e ideas no grupo de Facebook do teu idioma.
Se che dá o bloqueo do tradutor,
lembra que formas parte dunha comunidade.
Para atopar máis consellos de tradución, le esta guía na OTPedia.
E nada máis polo momento. Boa transcrición e boa tradución!